Video: Wanneer die onthullingspartytjie skeefloop …Skermgreep uit die video Moet mens pienk kousies of ŉ blou kombersie koop? Sommige ouers kies om nie vooraf die geslag van hul baba te weet nie sodat dit ŉ verrassing kan wees op die dag van die geboorte. Ander ouerpare maak weer seker dat ŉ familielid of vriend weet wat die geslag van die baba is sodat ŉ spesiale onthullingspartytjie gereël kan word. Vriende doen dan moeite om ŉ koek of kolwyntjies aan die binnekant te versier met pienk of blou versiersuiker, of om pienk of blou stringe uit ŉ vuurwerk te vuur of om pienk of blou confetti in ŉ ballon te versteek. Vir een paartjie het dinge egter skeefgeloop. Hul vriende het die ballon op ŉ grasperk staangemaak sodat hulle dit soos ŉ piñata kan bykom. Die man en vrou het elkeen ŉ stok om die ballon te probeer bars, maar slaag nie daarin nie. Die man begin dan al hoe harder slaan en die ballon styg in die lug op. Die twee hardloop agterna en die man probeer selfs om vinnig oor die heining te spring – maar dit is ook nie ŉ suksesvolle poging nie. In die video hoor mens die geskater van die vriende en familie wat die petalje dophou. Dis ongelukkig nie bekendgemaak watter kleur in die ballon versteek was nie.